In nomine sancte et individue Trinitatis, amen. Ego Herardus, Brenensis comes, notum facio presentibus et futuris quod controversia emerserat inter me et canonicos Chableie de villa Praith, que in hunc modum pacis conquievit. Concessum est et recognitum utrobique quod prefata villa mihi et canonicis Chableiæ per omnia communis est, excepto chynagio quod ei cedit in liberum et decima quæ ad capitulum Turonensem et ad prepositum Chableiæ spectat. Maior canonicorum, salvo jure et dignitate eorum, mihi fidelitatem faciet; et meus maior eis similiter. Caducum, quocumque modo acciderit, inter me et ipsos canonicos per commune dividetur, tam de propriis servis meis quam de propriis servis eorum. De cetero exactiones quascumque facere, terram emere, equitatum aut carrugium requirere non presumam; nec ipsi similiter. Carrugium tamen conceditur mihi paceium et cum pro annona quæ est de redditibus Praith, et canonicis eodem modo Chableium. Pacis et pactionis hujus auctor et testis est domnus episcopus Trecensis, Henricus, in cujus presentia causa ventilata est et terminata; et proprio sigillo suo, necnon et sigillo capituli Beati-Petri Trecorum pacis exequutio confirmata est. Ego quoque Herardus, Brenensis comes, ut pax prescripta ratam et mansuram haberet stabilitatem, proprio sigillo meo eam confirmavi, laudante et volente uxore mea, Agnete. Ex parte domni Henrici, episcopi Trecorum, testes sunt cum eo: archidiaconi Girardus, Guirricus, Bernardus, Petrus canonicus Trecensium. Ex parte mea, monachi Clarevallenses, Galcherus et Rainaldus; milites An[dreas frater] meus; Bartholomeus, sororius meus; dominus Guajorrin; Airardus, dominus de Ribiel; Iterus, venator; item Iterus de Curcellis; Raimbaldus de Vilamauro. Actum est hoc, anno ab Incarnatione Domini nostri Jhesu-Christi Mº Cº LXº VIIIº; regnante Ludovico, rege Francorum, anno regni ejus XXXº IIIIº; imperante Alexandro papa III.